ועדת הכספים, כנסת 17, פרוטוקול מספר 880, 2008-09-08 10:00

אבישי ברוורמן: קודם כל בוקר טוב.

אבישי ברוורמן: דבר ראשון כמו שהבטחנו מדי שבוע נדווח על המגעים ופה לימיני הממונה על התקציבים על מה שקורה ברשות השידור.

אבישי ברוורמן: מהדיווח שקיבלתי גם המנכ"ל וגם היושב ראש שיש התקדמות מאוד משמעותית והסכמות בין האוצר ורשות השידור.

אבישי ברוורמן: מה שאני שמעתי שהדבר הולך ומתקדם.

אבישי ברוורמן: אנחנו נתנו את התאריך שלפני ראש השנה הבא עלינו לטובה הדברים ייגמרו.

אבישי ברוורמן: אני מבקש מהממונה על התקציבים מרמי, אם הוא רוצה להוסיף מספר מילים לגבי התנהלות המשא ומתן.

רם בלינקוב: אנחנו ברמת המלל מול הרשות מסוכמים.

רם בלינקוב: לא חתמנו איתם כלום.

ראובן ריבלין: פרטים נוספים מה זה מלל?

רם בלינקוב: יש שני מרכיבים עיקריים לסידור הזה.

רם בלינקוב: אחד, זה ההסכם עם העובדים, הן הסכם הפרישה והן ההסכם העבודה של העובדים החדשים והקיימים, והשני זה תוכנית עסקית שתהיה מקובלת על הצדדים שתצביע על המתווה להבראת הרשות.

רם בלינקוב: שני הסעיפים האלו בגדול מסוכמים איתם.

רם בלינקוב: התוכנית העסקית יש בה מספרים מוסכמים, הסכמי הפרישה מקובלים גם עלינו, גם על העובדים וגם על הנהלת הרשות, והסכמי העבודה מקובלים גם עלינו, גם על הרשות וגם על העובדים.

רם בלינקוב: זה גם עובר ניסוחים.

רם בלינקוב: מה שאני מתכוון זה בעל פה.

רם בלינקוב: זה גם עבר את מרבית הניסוחים ואני מניח שלא תהיה בעיה להגיע לנוסח מוסכם לחתימה.

רם בלינקוב: השלב הבא הוא הליכה משותפת של אנשים שלנו עם אנשי הרשות לבנקים על מנת להסדיר את תוכנית המימון, כי המימון הוא חלקו מהבנקים, חלקו מהממשלה.

אבישי ברוורמן: אנחנו נמשיך לעקוב ונקבל דיווחים כדי שהדבר הזה נקווה יסתיים כמו שהובטח לפני ראש השנה.

אבישי ברוורמן: הנושא השני שהועלה על הפרק זה הנושא של ההקצאות לפי דוח ועדת דורנר לניצולי שואה והגיבוי התקציבי למהלך הזה.

אבישי ברוורמן: אני רק רוצה להזכיר מה שהיה לפני שבוע.

אבישי ברוורמן: לפני כ-11 יום פנה אלי חבר הכנסת רובי ריבלין בכתב ומספר חברים אחרים בעל פה עקב הדרישה המיידית ובצדק לאחר הבירוקרטיה והסחבת שהיתה תקופה כה ארוכה לגבי ניצולי השואה שאנחנו מיד נעלה את זה לדיון.

אבישי ברוורמן: מיד הזמנתי את השופטת דורנר.

אבישי ברוורמן: כינסנו את הוועדה.

אבישי ברוורמן: יום אחרי שהזמנתי קיבלנו גם את הצווים ממשרד האוצר והעלינו את זה לדיון.

אבישי ברוורמן: בדיון הצבענו פה אחד על קיום הצווים שהמימוש שלהם עד ה-10 בספטמבר, שאמרנו לגבי הכיסוי התקציבי כפי שהוא הוסכם בישיבת הממשלה שהיתה בעבר היתה מחלוקת שבו תוך כדי הדיון שר הרווחה יצחק הרצוג צלצל אלי והודיע לי שיש ערעור בממשלה לגבי הקיצוץ התקציבי ולכן הם מבקשים אורכה.

אבישי ברוורמן: כינסנו את חברי הכנסת לדיון אצלי בלשכה והחלטנו לתת אורכה.

אבישי ברוורמן: אני מודיע לכם שהשבוע הזה של האורכה הסתיים.

אבישי ברוורמן: ולכן פגשתי את השר הרצוג.

אבישי ברוורמן: הוא הסביר לי שהיה ניסיון לשנות את החלטת הממשלה.

אבישי ברוורמן: היא לא השתנתה.

אבישי ברוורמן: היא תוגש כמו שהממונה על התקציבים יציג כרגע ולכן גם הוא במקרה הזה לא יתנגד כמשמעות של התנגדות היום עם מתן הקצבאות לניצולי שואה.

אבישי ברוורמן: לכן אנחנו נעלה את הנושא להצבעה, כמובן שיהיה דיון קודם.

אבישי ברוורמן: אני מבקש את הממונה על התקציבים להוסיף הבהרה.

אמנון כהן: גם כבודו יציין למה צריך לכרוך אחד בשני.

רם בלינקוב: אני אתחיל מהעניין הזה.

רם בלינקוב: המלצת הוועדה שבראשות כבוד השופטת דורנר היתה לשלם כבר בשנת 2008 רטרואקטיבי מחודש ינואר לניצולים והיא אומצה על ידי הממשלה.

רם בלינקוב: המשמעות היא הוצאה של למעלה מ-200 מיליון שקל.

רם בלינקוב: הסיבה שהקיצוץ מובא בין היתר לצורך הדבר הזה היא מאוד פשוטה.

רם בלינקוב: מהיכן אתם רוצים שנשלם את זה?

רם בלינקוב: זה לא שאנחנו מחזיקים מגירות של כספים.

רם בלינקוב: עכשיו בסוף השנה בדרך כלל נוצרים עודפים ומכל מיני תקציבים שאתה לא יודע לצפות.

רם בלינקוב: אנחנו לא במקרה הזה מוכנים להסתמך ולחכות עד דצמבר, בינתיים לא לשלם, כי אנחנו לא יכולים להשתמש בתקציבים הללו, לכן הצענו לממשלה להפחית את התקציב, לממן דברים נוספים כפי שתוכלו לראות אותם, דברים מאוד חיוניים.

רם בלינקוב: אגב הקיצוץ הזה הוא קטן ממה שרצינו משמעותי קטן יותר ממה שרצינו במקור, ולכן חיוני לבצע אותו מכיוון שאנחנו לא יודעים לשלם את זה ממקומות אחרים.

רם בלינקוב: ואף אחד לא מציע לדחות את התשלום.

רם בלינקוב: אנחנו רצינו להשלים את התשלום עוד לפני החגים.

רם בלינקוב: אנחנו חושבים שזה מאוד נכון ומאוד ראוי.

ראובן ריבלין: אני חבר באופוזיציה ואין זה מתפקידי לדאוג בדרך כלל לתקציב המדינה ולביצועו ולסדר העדיפויות שהממשלה קובעת.

ראובן ריבלין: בדרך כלל תפקידי הוא לא להקל על הממשלה אלא לגרום לכך שהיא תוחלף גם מהסיבות המדיניות וגם מהסיבות הכלכליות.

ראובן ריבלין: אנחנו נמצאים פה במקום שאנחנו צריכים לקבל הכרעה של מבחן הרע במיעוטו.

ראובן ריבלין: הדבר שמובא בפנינו ושאני ביקשתי להעלות אותו מאי ידיעה מתוך מחשבה שהאוצר לא רוצה לשלם והוא אומר אין לי מאין לשלם.

ראובן ריבלין: אני ביקשתי להעלות את הנושא על סדר היום ואז התגלה לעינינו הנושא שבו האוצר מבקש לגרום לקיצוץ רוחבי בין השאר גם מהטעם של מימון ותקצוב מסקנת ועדת דורנר.

ראובן ריבלין: אני מוכרח לומר שכאשר יש סדרי עדיפויות פעמים רבות הם סדרי עדיפויות של ממשלה כזאת או אחרת.

ראובן ריבלין: בעניין נרדפי הנאצים סדר העדיפויות הוא סדר עדיפויות ממלכתי, לא משנה בכלל מי הממשלה הקיימת, נרדפי הנאצים לא רק קופחו אלא אנחנו לא התייחסנו אליהם בצורה הראויה, זה בלשון המעטה, והיה צריך להביא לסוף פסוק בעניין זה.

ראובן ריבלין: דוח ועדת דורנר הוא סוף פסוק ואנחנו צריכים ליישם אותו ולמצוא מקורות על מנת ליישם אותו החל מהחודש הזה ולא מהתקציב הבא שהוא ינואר 2009.

ראובן ריבלין: אני פונה לאוצר ומבקש ממנו שחלק מהגזרות שכתוצאה מכך אנחנו נצביע היום על הקיצוץ הרוחבי הם יכולים להיות הרי אסון לגבי אזרחים מוכי גורל בישראל שאין צורך להשוותם ואין צורך להעמידם מול נרדפי הנאצים.

ראובן ריבלין: אבל אני מוכרח לומר שכאדם אשר חושב שחובה של מדינת ישראל והעם היהודי לנרדפי הנאצים הוא דבר כזה שצריך להתקבל על ידינו ללא סייג ושיעור וגם במחיר כבד מאוד של קיצוץ רוחבי שפעמים רבות הוא מכה אנשים מוכי גורל, אני אצביע בעד הקיצוץ הרוחבי במידה ואנחנו נעמיד זאת להצבעה היום ואני חושב שצריך להעמיד זאת להצבעה.

ראובן ריבלין: השרים אשר הקיצוץ הרוחבי נוגע להם היו צריכים לקיים את הדיון ולהילחם על אותם דברים אשר רבים מחבריי כאן מבקשים היום לזעוק זעקה מרה לא עשו זאת בממשלה.

ראובן ריבלין: הם סיפרו לנו על ערעורים, הם סיפרו לנו על דיונים, אבל בסופו של דבר הממשלה מקשה אחת העבירה לנו את ההחלטה.

ראובן ריבלין: היום דחיית ההחלטה של הממשלה פרושו של דבר התנכרות של ועדת הכנסת למימוש ועדת דורנר.

אבשלום וילן: היו חלק מהשרים שהתנגדו, לא?

אבישי ברוורמן: אין התנגדות של שום שר להחלטה הזאת.

ראובן ריבלין: אבו אתה עוד תהיה שר בממשלה.

ראובן ריבלין: אני הייתי שר בממשלה.

ראובן ריבלין: כשאני התנגדתי להעברת תקציב יכולתי להתפטר אם לא הסכמתי.

ראובן ריבלין: ברגע שזה מגיע לכאן זה מגיע על דעת הממשלה כולה.

ראובן ריבלין: ומה שיאמרו לאחר מכן שאנחנו בכנסת לא אימצנו את החלטת הממשלה אשר באה להיטיב עם נפגעי הנאצים ואנחנו באכזריות ליבנו לא עשינו את המוטל עלינו.

ראובן ריבלין: ואני מדבר פעם נוספת לחברי הוועדה.

ראובן ריבלין: אין כאן לא ימין ולא שמאל, לא אופוזיציה ולא קואליציה, נרדפי הנאצים זה אחריות של כולנו, אחריות של מדינת ישראל ושל העם היהודי ולכן אנחנו צריכים היום להביא לידי הכרעה בנושא.

אבישי ברוורמן: אני רוצה להבהיר לחבר הכנסת וילן, אתמול בערב היתה לי שיחה עם השר הרצוג.

אבישי ברוורמן: הוא העביר לי את המסר שיש אי הסכמה בממשלה.

אבישי ברוורמן: בדיונים הוא ניסה, שרי העבודה ניסו, אתמול בערב הוא אמר לי לא הצלחנו, אני במקרה הזה כמו שאמר חבר הכנסת ריבלין לא אתנגד לקיצוץ מכיוון שניצולי השואה קודמים.

אבישי ברוורמן: עכשיו אני אבקש מרמי הערה.

רם בלינקוב: הקיצוץ הזה הוא מינימליסטי והוא לא פוגע באוכלוסיות חלשות רובי.

רם בלינקוב: ואני אלך איתך לדוגמה של משרד הרווחה, שהקיצוץ בו הוא כ-22 מיליון שקל.

רם בלינקוב: מצאנו סעיף שההסתברות שיהיה בו ניצול תקציבי קרובה לאפס.

רם בלינקוב: וככה בחרנו את הסעיפים ולא באמת פלקס לפי כל תקנה וכל תקנה.

רם בלינקוב: ואני גם שוחחתי בעניין הזה עם שר הרווחה.

רם בלינקוב: הפעילות של משרד הרווחה לא תיפגע כהוא זה כתוצאה מהדבר הזה.

יצחק וקנין: זה בדרך כלל פוגע בפעולות ולא בשכר וזו בעיה מאוד קשה.

אבישי ברוורמן: יש הצעה לסדר של חבר הכנסת גלנטי.

אבישי ברוורמן: בבקשה חבר הכנסת גלנטי.

יצחק גלנטי: רבותיי, אני סבור שהכנסת והוועדה הם אינם חותמת גומי של הממשלה ולא של אף אחד אחר.

יצחק גלנטי: הכנסת היא ריבונית והוועדה היא ריבונית ולכן לא יכול להיות מצב שבו הממשלה תיקח או האוצר על פי אינוסים של הממשלה יהפוך את ניצולי השואה לבני ערובה.

יצחק גלנטי: לכן אני מציע כאן לסדר היום להפריד בין שתי הצבעות, בין ההצבעה על הכספים שמגיעים לניצולי השואה בצדק ובקונצנזוס של כולנו לבין ההצבעה שגוררים אותנו לתוכה על הנושא של הקיצוץ הרוחבי.

יצחק גלנטי: מחובתו של האוצר לקיים את החלטת הבג"ץ.

יצחק גלנטי: מחובתנו לתת את מלוא הכבוד לניצולי השואה ומה שמגיע להם בזכות ולא בחסד.

יצחק גלנטי: ולכן אני דורש ומבקש להפריד בין שתי ההצבעות.

יצחק גלנטי: תודה רבה.

אבשלום וילן: אי אפשר.

אבשלום וילן: יש שרים בממשלה.

יצחק גלנטי: יש לי שרים בממשלה ואני מודיע פה שלא חשוב לאיזו סיטואציה שאני אגרר אליה,

ראובן ריבלין: חבר הכנסת גלנטי רק אני רוצה להזכיר לך לסדר.

ראובן ריבלין: אנחנו יכולים להצביע בעד או נגד.

יצחק גלנטי: זה בדיוק מה שאני טוען.

יצחק גלנטי: זהו תהליך של אינוס של הוועדה שמביאים אותה למצב שבו אין או או אלא ביחד.

יצחק גלנטי: ולכן בסיטואציה הזאת אני איאלץ, אני אומר אם לא נלך להפרדה בין שתי ההצבעות אני איאלץ להצביע בעד למרות ההתנגדות שלי הנחרצת למה שהחליטו בממשלה.

יצחק גלנטי: תודה רבה.

שלי יחימוביץ': ראשית הערה לסדר בעניין הערר שהגישו שרי מפלגת העבודה.

שלי יחימוביץ': שלא יהיו כאן אי הבנות הערר לא נידון אתמול.

שלי יחימוביץ': היתה הצעה לסדר של השר יצחק הרצוג.

שלי יחימוביץ': עצם ההצעה לסדר נדחתה על הסף אבל לא היה דיון בהצעה עצמה כפי שהתבקש בערר.

שלי יחימוביץ': אני מזכירה לכם שהערר היה על כך שפרוטוקול הישיבה שבו הוחלט על קיצוץ של 3% היה שונה בתכלית השינוי ובאופן תמוה מהמחליטים שבו נכתב 6%.

שלי יחימוביץ': הערר הזה לא נדון מעולם.

שלי יחימוביץ': לכן לפחות בעניין הזה שהוא לא העניין המרכזי שאני רוצה לדבר עליו, זאת הערת שוליים, בעניין הזה ההודעה היא לחלוטין לא ברורה והערר לא נדון ואין שינוי מאז השבוע שעבר.

שלי יחימוביץ': לגופו של עניין, הפנייה שלי אליכם חבריי בוועדת הכספים ואני חייבת להודות שהנושא הזה כאוב בעיניי, יקר לליבי ואני מודה הוא גם מרגיז אותי יותר מעניינים אחרים שעולים כאן בוועדה והרבה פעמים עניינים שעולים כאן בוועדה מרגיזים אותי.

שלי יחימוביץ': אבל הפעם נראה לי שנחצו כל הגבולות.

שלי יחימוביץ': וכדי להיזהר במילותיי ולא להיסחף אני אקרא את המכתב שכתבתי לכבוד השופטת בדימוס דליה דורנר כדי שחס וחלילה לא אומר מילה לא רצויה כי את המכתב הזה כתבתי במחשבה רבה והתכוונתי לכל מילה שנאמרה בו והוא מופנה גם אליכם.

שלי יחימוביץ': "כבוד השופטת דורנר, ראשית אני מבקשת להביע הערכה רבה על העבודה הנפלאה שעשתה הוועדה שבראשותך.

שלי יחימוביץ': כבת לניצולי שואה וכמי שכל הסבים והסבתות שלה נספו בשואה חשתי עם פרסום המסקנות כי נעשה כאן צעד חשוב לתיקון עוול אנושי והיסטורי.

שלי יחימוביץ': אני מבקשת לפרוש בפנייך את השימוש המביש והציני שעושה האוצר במסקנות הוועדה כדי לבצע קיצוץ עצום ומיותר בתקציב, קיצוץ שאין לא כל קשר לניצולי השואה אשר יפגע אנושות ושלא לצורך באוכלוסיות חלשות אחרות תוך מצב כוזב ושקרי כאילו כל כספי הקיצוץ מיועדים לניצולי השואה.

שלי יחימוביץ': מחר, כלומר היום, תתבקש ועדת הכספים שאני חברה בה לאשר קיצוץ רוחבי בתקציב בסך שימו לב, 764 מיליון שקלים ועוד 163 מיליון שקלים בהרשאה להתחייב, זאת אחרי שבישיבת הוועדה בשבוע שעבר לא עלה הקיצוץ להצבעה.

שלי יחימוביץ': באותה ישיבה שבה נכחת ואשר בה הצבענו פה אחד כמובן בעד אישור התקנות שיאפשרו העברת הכספים לניצולים הוצג הקיצוץ הנ"ל כמקור התקציבי לסיוע לניצולים.

שלי יחימוביץ': " אני מבקשת מכם לשים לב.

שלי יחימוביץ': האמת המקוממת היא כי הכספים הנדרשים למימון ההסכם שיש עליו קונצנזוס מקיר לקיר הם 230 מיליון שקלים בלבד.

שלי יחימוביץ': פחות משליש מהסכום שאותו מבקש האוצר לקצץ.

שלי יחימוביץ': זה הסכום שאנחנו צריכים כדי לממש את ההסכם.

שלי יחימוביץ': ואולם האוצר הדביק לסכום הזה בעסקת חבילה מפוקפקת שאין להפרידה גם מימון להרבה עניינים אחרים שנויים במחלוקת כמו רפורמת אופק חדש, כמו תקציב הביטחון, נושאים שנויים במחלוקת שאין עליהם קונצנזוס.

שלי יחימוביץ': אני מבקשת להסב את תשומת ליבך כי הקיצוץ הנרחב אשר יודגש אינו קשור כלל לניצולי השואה יפגע פגיעה אנושה בילדים בסיכון, במיגון עוטף עזה, בתוכנית לחיזוק הצפון, בשיקום ושילוב אנשים עם נכות נפשית בקהילה, בשיקום שכונות ועוד ועוד.

שלי יחימוביץ': בלית ברירה אף שעבודתך הברוכה הסתיימה אני מבקשת ממך להתערב בעניין ולהבהיר לאוצר כי לא ייתכן שניצולי השואה ומסקנות הוועדה ישמשו באופן ציני ואכזרי מכשיר ואמצעי סחיטה למימוש כוונות של האוצר אשר בינן ובין עניין רגיש ויקר לנו כל כך אין דבר וחצי דבר.

שלי יחימוביץ': " אני רוצה להוסיף על המכתב הזה.

שלי יחימוביץ': אמר לי חברי רובי ריבלין שעמדתו שונה משלי.

שלי יחימוביץ': אני כמובן מתכוונת להצביע נגד הקיצוץ בתקציב ולא לאפשר לאוצר להשתמש באופן כל כך מניפולטיבי בניצולי השואה כבני ערובה.

שלי יחימוביץ': אבל אמר לי רובי חברי שתמיד אוהב לעזור לי גם כשהוא מתנגד לי, תגידי שלא מתקנים עוול בעוול.

שלי יחימוביץ': ואני רוצה להגיד לכם במקרה הספציפי הזה אני מוכנה לתקן עוול בעוול.

שלי יחימוביץ': אני מוכנה כיוון שהמחויבות שלי לניצולי השואה היא באמת עמוקה ואני מודה גם אישית ומשפחתית.

שלי יחימוביץ': אבל אנחנו לא מתקנים כאן אפילו עוול בעוול.

שלי יחימוביץ': אנחנו מעבירים כספים לאופק חדש כאן.

שלי יחימוביץ': זה לא קשור לניצולי השואה.

שלי יחימוביץ': הסעיף העיקרי כאן הוא לאופק חדש.

שלי יחימוביץ': בואו נקיים דיון על אופק חדש.

שלי יחימוביץ': באיזו זכות כולאים את ניצולי השואה כבני ערובה בקיצוץ תקציבי כל כך רחב שהולך לפגוע בכל כך הרבה אנשים אחרים?

שלי יחימוביץ': אני קוראת לכם לא לשמש כלי שרת בידי האוצר, לא לשתף פעולה עם התרגיל הנבזי והאכזרי הזה.

שלי יחימוביץ': היה שבוע לאוצר לשמוע את הקולות שהשמענו כאן בקול צלול גם בישיבה הקודמת.

שלי יחימוביץ': לא מדובר כאן בחבריי שומרי המצוות באצבע אלוהים או בגזרת גורל או במה שלא יהיה.

שלי יחימוביץ': מדובר במעשה ידי אדם.

שלי יחימוביץ': הנייר הזה הודפס על ידי אדם.

שלי יחימוביץ': ילכו אותם אנשים לאוצר, יחזרו אלינו עוד שעה עם נייר חדש ובו העברה תקציבית של 230 מיליון שקלים לטובת ניצולי השואה ואנחנו נצביע עליה פה אחד ובלי היסוס, וגם אהיה מוכנה לתקן עוול בעוול רובי חברי.

שלי יחימוביץ': אבל ככה, בשום פנים ואופן.

שלי יחימוביץ': אנחנו לא יכולים לשתף פעולה עם המניפולציה האכזרית הזאת ואני קוראת לכם להצביע נגד הקיצוץ, להכריח אותם לחזור לאוצר ולחזור אלינו עוד שעה עם הקיצוץ שאנחנו צריכים כדי לממן את ההסכם החשוב הזה לטובת רווחת ניצולי השואה.

יצחק גלנטי: חברת הכנסת אני מבין שאת תומכת בהצעה שלי להפריד בין ההצבעות.

שלי יחימוביץ': חד משמעית.

שלי יחימוביץ': אבל המסקנה שלי שונה משלך כי אתה לא תגיע לעולם לתוצאה שאתה מבקש אם אתה מודיע מראש שאתה מצביע בעד.

יצחק גלנטי: אין לי ברירה.

שלי יחימוביץ': יש לך ברירה.

שלי יחימוביץ': תודיע שאתה מצביע נגד אלא אם חוזרים אלינו עם הקיצוץ הנדרש כי זה קצת כפל לשון ההצעה הזאת לכן אני לא מזדהה איתה ואני מצביעה נגד.

חיים אורון: אני אצביע נגד ההצעה מהטעם שהצבעתי נגד הצעות כאלה לאורך כל השנים.

חיים אורון: היא לא שונה מהרבה הצעות ותמיד בתוך ההצעות אף פעם לא היה נושא עד כדי כך רגיש כמו ניצולי השואה אבל תמיד היו נושאים רגישים.

חיים אורון: ואני מתנגד למהלך הזה ואני לא רוצה פה להביע עד כמה אני אעשה כל דבר אפשרי שה-230 מיליון שקל לניצולי השואה יגיעו, לא בדרך הזאת.

חיים אורון: אין לי שום טענה לפקידי האוצר.

חיים אורון: יש לי טענה לממשלה שקיבלה ברוב גדול את ההצעה הזאת.

חיים אורון: היא מביאה אותה עכשיו לכאן.

חיים אורון: ומי שרצה לכופף את פקידי האוצר בין שרי הממשלה היה צריך לעשות את זה.

חיים אורון: והתביעה שלי היא מהממשלה.

חיים אורון: הרעיון של קיצוץ פלאט והרעיון של ביטול הרזרבות הפנימיות הוא בסופו של דבר פגיעה במשרדים.

חיים אורון: אם אתה בא ואומר אתה עד סוף השנה תדאג שהם לא יפגעו אז אל תעשה קיצוץ עכשיו.

חיים אורון: אם אתה חושב שיש לך מנגנון פנימי בשביל לפצות את המשרדים הללו מהעודפים העתידיים אל תעשה עכשיו קיצוץ רוחבי.

חיים אורון: יכול להיות שתבוא בסוף השנה ותגיד, הגעתי לסוף השנה, אין לי אפשרות אחרת, ואני חייב עכשיו לעשות את זה.

חיים אורון: גם אז אני אצביע נגד אבל אני אבין מה שאתה עושה.

חיים אורון: מה שאתם עושים עכשיו וההצעה הזאת התגלגלה בשיעורים יותר גדולים כבר לפני מספר חודשים, אם אני לא טועה מיליארד 800 אלף.

חיים אורון: אתם החלטתם שאתם לא רוצים לפגוע בתקציב.

חיים אורון: יש לכם 3 אפשרויות.

חיים אורון: כל אחת מהן טובה מההצעה הזאת.

חיים אורון: ישנה הצעה אחת לבוא לפה עם 230 מיליון שקל.

חיים אורון: היא תתקבל פה אחד.

חיים אורון: מאיפה תורידו אותם?

חיים אורון: מאיפה שאתם עושים כל מיני דברים בתקציב כל הזמן.

חיים אורון: ישנה הצעה שנייה שאני אצביע עליה בלי שום היסוס, לעשות תקציב נוסף מה שקוראים, להגדיל את תקציב המדינה רמי ב-760 מיליון שקל.

חיים אורון: זה חצי אחוז תוספת ונקרא לזה קופסה.

חיים אורון: עוד קופסה אחת לניצולי השואה, לשכר לימוד למורים, ולעוטף עזה.

חיים אורון: זה ראוי כמו כל הקופסאות האחרות.

חיים אורון: ולא תביא אותנו לעימות הזה עכשיו פה.

חיים אורון: אבל אתם לא במקרה, ואתם בהקשר הזה זה לא אתה, אתם לא במקרה הממשלה גם בתקציב הזה וגם בתקציב של שנה הבאה בוחרים ללכת בדרך אחרת.

חיים אורון: לכן ידידי רובי יש פה ימין ושמאל, יש פה אופוזיציה וקואליציה, אני את המשחק הזה לא מוכן לשחק, לא על הקטע שהגשנו ערעור והערעור לא נדון ולא על קטעים אחרים.

חיים אורון: מוגשת לנו הצעה שאני מצביע נגדה עם כל הכאב ופגיעה בניצולי השואה אני שם קו רחב מאוד ואומר ועם כל הכאב לפגוע בעוטף עזה שזה לא אותו הדבר, ועם כל הכאב לפגוע במשכורת של עובדי חינוך, אני חושב שהמקור שהופיע פה הוא לא נכון.

חיים אורון: הויכוח הוא על המקור ולכן אני אצביע נגד.

אורית נוקד: לפני שבוע סברתי שיש מקום לא להצביע על הצווים, לקחת את הזמן.

אורית נוקד: אז בוודאי ובוודאי הממשלה היתה מוצאת זמן והיתה דנה בנושא כדי שאנחנו לא נימצא במצב המורכב הזה אוי לי מיוצרי ואוי לי מיצרי.

אורית נוקד: אבל לאחר שהבנתי שלא קרה שום דבר אני פשוט שמה בצד את כל הדברים האחרים וחושבת על האנשים.

אורית נוקד: והאנשים האלה הם הניצולים שאין להם זמן.

אורית נוקד: מדינת ישראל חייבת להם הרבה מאוד.

אורית נוקד: ולכן אני כחברת קואליציה שאתם יודעים שאני יודעת להיות חברת קואליציה עצמאית מאוד כועסת על מה שקרה אתמול בממשלה על שבירת הקודים, על העברת חוקים שפוגעים בדמוקרטיה ופוגעים בעקיפין בכל אחד ואחת מאיתנו.

אורית נוקד: החוק שמגביל את בית המשפט.

אבישי ברוורמן: לא לערב שמיטה בהר סיני.

אורית נוקד: אני לא מערבת.

אורית נוקד: אני אצביע היום בעד הקיצוץ.

שלמה מולה: ידידיי חברי הכנסת, יש כמה דברים שאני מסכים איתם.

שלמה מולה: אני דווקא שמחתי לשמוע את רם שהוא מודיע כאן שאין פגיעה באוכלוסיות החלשות לדעתו.

זאב אלקין: יש רק קיצוץ של 10 מיליון במשרד הקליטה.

שלמה מולה: חזקה עליי.

שלמה מולה: אני סומך על רמי.

ראובן ריבלין: יש קיצוץ חמור ביותר ואנחנו נצביע בעד כי צריך לקיים את הבטחתנו לניצולי השואה.

שלמה מולה: כל אלה שנתנו הערות ואמרו הממשלה לא דנה, כן דנה, חברי מפלגת העבודה, השרים שלכם היו שותפים, יכלו להעיר, היה להם זמן ולהתנגד.

שלמה מולה: זה לא קרה.

שלמה מולה: מאחר וזה לא קרה אני יכול להבין את תקופת הדמדומים של הממשלה ואת המצב הפוליטי, אבל בשל זה דווקא חברי ועדת הכספים צריכים לגלות אחריות ובאמת לאפשר לאותם ניצולי השואה שיחיו חיים ארוכים.

שלמה מולה: גם לפעמים לבלוע צפרדע חבר כנסת רובי ריבלין, כדי לאפשר ולקיים את התהליכים האלה.

שלמה מולה: לכן אני אצביע בעד הקיצוץ ובעד ניצולי השואה.

ניסן סלומינסקי: אני חושב שזו דוגמה לשלטון קלוקל.

ניסן סלומינסקי: האופוזיציה תצביע בעד והקואליציה תצביע נגד מה שאני שומע.

ניסן סלומינסקי: לא אמרתי כולם.

ניסן סלומינסקי: אחד תוקף את השני.

ניסן סלומינסקי: יש כאן עיוות.

ניסן סלומינסקי: חבר הכנסת תוקף את השרה של מפלגתה.

ניסן סלומינסקי: הכל הפוך.

ניסן סלומינסקי: עולם הפוך.

ניסן סלומינסקי: ככה אנחנו מצטיירים ואני חושב שזה חמור מאוד.

שלי יחימוביץ': למה הפוך?

שלי יחימוביץ': אפשר פשוט שתהיה לך השקפת עולם בלי שום קשר לתנודות פוליטיות כאלה ואחרות.

ניסן סלומינסקי: אם כל מפלגה כל אחד יצביע מה שהוא רוצה בתוכו.

שלי יחימוביץ': לפעמים יש דברים עקרוניים וערכיים שגוברים על שיקולים פוליטיים.

שלי יחימוביץ': זה לא ראוי לגנאי.

שלי יחימוביץ': זה ראוי לשבח.

שלי יחימוביץ': זה לא ויכוח פוליטי.

ניסן סלומינסקי: זה ראוי לשבח כשאדם מביע את עמדתו.

ניסן סלומינסקי: אבל כשהוא צריך להגיע להצבעה וכל אחד מצביע איך שהוא רוצה מפלגתו שלו זהו הכאוס הכולל שיש לכנסת ולכן היא מתחלפת כל זמן קצר ולכן ככה הציבור 5מסתכל עלינו.

ניסן סלומינסקי: אני אומר את זה כאופוזיציה.

ניסן סלומינסקי: אני שמח מזה.

ניסן סלומינסקי: תהרגו אחד את השני מתוך הקואליציה.

ניסן סלומינסקי: מאה אחוז.

ניסן סלומינסקי: יהיו בחירות מוקדם.

ניסן סלומינסקי: אני רק אומר זה עולם הפוך.

ניסן סלומינסקי: הערה שנייה.

ניסן סלומינסקי: מאז שנכנסתי לוועדת הכספים הייתי צריך לעמוד בפני החלטה.

ניסן סלומינסקי: מצד אחד אני אופוזיציה ואז האופוזיציה אולי מחייבת אותי להצביע תמיד נגד בלי להסתכל לגופו של העניין.

ניסן סלומינסקי: פה בוועדת כספים התגבשה אצלנו מעין החלטה שאנחנו דנים בגופו של עניין ומתעלמים מהיותנו אופוזיציה דנים לגופו של עניין.

ניסן סלומינסקי: כולנו יודעים שהרבה מאוד דברים, בפרט העברות כספיות עוברות דווקא בקולות האופוזיציה.

ניסן סלומינסקי: כי אנחנו מנסים לדון לגופו של עניין ומסתכלים על המדינה כמדינה.

ניסן סלומינסקי: את היותנו באופוזיציה נביא לידי ביטוי כשמדובר על תקציב או דברים מהסוג הזה.

ניסן סלומינסקי: לגופו של עניין, האוצר תמיד כשהוא מביא קיצוצים גדולים תמיד אחד מתלבש על השני והוא תמיד עושה לנו את זה.

ניסן סלומינסקי: אז אם נקבל החלטה שתמיד גם כשטוב למישהו אחר מאיתנו כשיש נושאים שלו והאוצר עוטף את זה בדברים אחרים כדי להעביר, אם תמיד נתנגד לשיטה הזאת מכובד אבל כל פעם כל אחד כשמגיע נושאים שקשורים אליו והאוצר עוטף את זה בדברים אחרים כדי לקבל אז הוא מצביע בעד ופה לא, זה לא יכול להיות.

ניסן סלומינסקי: או שכן או שלא.

ניסן סלומינסקי: או שאנחנו תמיד נגד שיטה כזאת של האוצר או שאנחנו לא עושים.

ניסן סלומינסקי: ומאחר ואני חושב שאין לנו ברירה כי ככה האוצר עובד וזה הרבה פעמים טוב לחלק מאיתנו אז אני לא פוסל את זה בגלל זה.

ניסן סלומינסקי: עכשיו לגופו של עניין, יש כאן בתוך הקיצוצים, הקיצוצים הם מינימלים, רובם הם מרזרבה ואני לא נכנס לויכוח שבממשלה שאם שרים חושבים שעבדו עליהם אז יש להם את הדרך לעשות.

ניסן סלומינסקי: או לקום ולפרוש או לעשות דברים אחרים.

ניסן סלומינסקי: לא יכולים הם להגיד כן ולהיות בסדר ולהטיל עלינו את העבודה השחורה או שאנחנו נתנגד שהם שותקים וזהו.

ניסן סלומינסקי: אז זה לא מענייני, הממשלה הגישה.

ניסן סלומינסקי: רוב הקיצוצים הם באמת מהרזרבה.

ניסן סלומינסקי: יש כאן קיצוץ כואב מאוד, זה משרד הרווחה.

ניסן סלומינסקי: אני מקבל את דבריו של רמי שאומר שאכן ראייתם את זה הסעיף הזה שבו מקצצים זה סעיף שלא יוכל להיות מנוצל עד סוף השנה.

ניסן סלומינסקי: אני מכיר את רמי.

ניסן סלומינסקי: הוא אדם הגון ואני סומך על דבריו.

ניסן סלומינסקי: אז אני מקבל את זה גם.

ניסן סלומינסקי: יש לי עוד קיצוץ אחד של החטיבה ש-50% מהקיצוץ של משרד החקלאות זורקים דווקא על החטיבה להתיישבות.

ניסן סלומינסקי: וזה כואב לי.

ניסן סלומינסקי: ואני מקווה מאוד שרמי ימצא את הדרך לתקן את המעוות הזה.

ניסן סלומינסקי: זה ב-33, משרד החקלאות.

ניסן סלומינסקי: מצד שני נמצא לנו כאן הסעיף המרכזי של ניצולי השואה.

ניסן סלומינסקי: ופה אני מאוד מקווה שהכסף הזה לא הולך לקרן לרווחת ניצולי השואה.

ניסן סלומינסקי: אני לא מוכן לממן את הדברים שנאמרים שמה.

שלי יחימוביץ': ניסן אני לא הבנתי מה אמרת.

קולט אביטל: חבר הכנסת סלומינסקי, הקרן לניצולי השואה עושה דברים יוצאים מן הכלל שאחרים לא עושים ואם יש אדם אחד שעשה דברים לא בסדר מבקר המדינה בודק אותו.

קולט אביטל: זה הכול.

אבישי ברוורמן: יש פה עוד כאלה שזוכרים את המאמר של אחד העם על משגה ההכללה, שבא אדם לרומא ראה שיש שם גיבן אחד, חזר ואמר, כולם גיבנים ברומא.

שלי יחימוביץ': ניסן אני לא הבנתי למה אתה מתכוון.

שלי יחימוביץ': אני מדברת על הקרן לרווחת ניצולי השואה.

ניסן סלומינסקי: בסך הכול הכללי מאחר וכולנו רוצים לקדם את הנושא את ה-280 מיליון וזה דרכו של האוצר ואנחנו תמיד עובדים עם זה כך ולכן אני בכאב אני אומר, אני אצביע כן כי הסך הכול הכולל הוא יותר חיובי.

יעקב ליצמן: הדרך שהועבר אלינו זה לא נכון.

יעקב ליצמן: לא צריך לעשות קיצוץ בעיקר על הדברים הרגישים וזה לשלם את ניצולי השואה.

יעקב ליצמן: מצד שני יש בעיה עם ניצולי שואה.

יעקב ליצמן: שני סעיפים עיקרים בשבילי כבן אדם זה הסעיף שכולם דיברו על זה זה 22 מיליון שקל לרווחה והשני זה משרד הבריאות, שיקום ושילוב אנשים עם נכות נפשית ב-7 מיליון שקל.

יעקב ליצמן: שני סעיפים שאני חושב אסור היה לפגוע בהם.

יעקב ליצמן: אני רוצה להציע, רמי אני רוצה שתקשיב.

יעקב ליצמן: אני מציע דבר כזה.

יעקב ליצמן: אם הממונה על התקציבים יודיע לנו היום שעד סוף השנה יראה להחזיר את הכסף הזה, פחות או יותר, יחזיר את זה למשרדים הרלוונטיים.

יעקב ליצמן: מה שאתה טוען שמצאת סעיפים שלא מנוצלים זה נכון.

יעקב ליצמן: אבל בדרך כלל כל הסעיפים האלו לא מנוצלים.

יעקב ליצמן: מגיע סוף השנה, המשרד מעביר את זה.

יעקב ליצמן: אם משרד האוצר, הממונה על התקציבים יבוא ויודיע לי כרגע שאם על שני הסעיפים האלו יראה להחזיר את הכסף בסוף השנה למשרדים אני מוכן להצביע בעד.

אבישי ברוורמן: בדקנו לפני שנה לאור מה שאמר חבר הכנסת יעקב ליצמן את הביצועים בתקציבים.

אבישי ברוורמן: ותקציב הרווחה הקיצוץ שמדובר כאן הוא 22 מיליון שקל.

אבישי ברוורמן: אני מניח שאם מה שהיה בשנה שעברה יהיה השנה יהיה תת ביצוע ועודפים.

אבישי ברוורמן: אני הייתי דורש שבמידה ויהיה תת ביצוע ידידי רמי, אנחנו נשלים את זה בשנה הבאה.

רם בלינקוב: חיפשנו סעיפים שלא יפגעו באוכלוסיות הללו.

רם בלינקוב: דיברת על שני סעיפים.

רם בלינקוב: סעיף אחד מה שחבר הכנסת ברוורמן אמר, זה סעיף שאנחנו צופים ברמה גבוהה של הסתברות שיהיה בו תת ניצול.

רם בלינקוב: עכשיו על פי חוק התקציב תת ניצול המשרד לא מקבל אותו אלא אם כן היה עליו התחייבויות.

רם בלינקוב: אנחנו צופים תת ניצול שלא תהיינה עליו התחייבויות.

רם בלינקוב: רוצה לומר את הדבר הבא, אם קצב ניצול התקציב יהיה כזה שכתוצאה מההפחתה של ה-22 מיליון נפגעת תוכנית העבודה, זאת אומרת זה נכנס לחריגה, אנחנו נדאג לזה שזה לא יקרה.

רם בלינקוב: זה אני מוכן לתת התחייבות כזאת.

רם בלינקוב: שניים, בסעיף השני שאמרת, זה בכלל סעיף מהרזרבה שהמשרד לא רואה אותה בפניו.

רם בלינקוב: זו רזרבה טכנית ועמידה ביעד הגירעון שאנחנו בנינו.

רם בלינקוב: היא לא פוגעת בתוכניות העבודה של המשרד.

רם בלינקוב: תסתכל ותראה שזה ירד מהרזרבה ולא מהתוכניות הספציפיות של המשרד.

יעקב ליצמן: רמי אני רוצה להתעמת איתך.

יעקב ליצמן: ברגע שאתה אומר ככה זאת אומרת בשנה הבאה שני הסעיפים האלו צריכים לרדת 22 מיליון ו-7 מיליון.

רם בלינקוב: בשנה הבאה אין קשר.

יעקב ליצמן: אני יודע שאין קשר.

רם בלינקוב: אדוני שאל אז אני רוצה לענות.

יעקב ליצמן: לא שאלתי כדי לקבל תשובה.

אבישי ברוורמן: שאלה רטורית אבל השאלה הרטורית הביאה להבהרה שאין כצעקתה.

אבישי ברוורמן: וגם שר הרווחה שאתמול בלילה שאלתי אותו האם ההצבעה הזאת אם אתה היית יושב כאן היית מצביע בעד או נגד שר הרווחה אמר במקרה הזה אני תומך בהצבעה.

אבישי ברוורמן: ולכן גם עם ההערה של רמי בלינקוב וגם עם שר הרווחה אני חושב שכל אחד צריך להצביע בעד אבל כל אחד יצביע לפי מצפונו.

זאב אלקין: קודם כל ההערה ששמענו כרגע מראש אגף התקציבים היא חשובה כי היא גורמת לי להתלבט לגבי הצבעתי.

זאב אלקין: אני התכוונתי להצביע כאן נגד הקיצוץ למרות היותי חבר הקואליציה ואני תיכף אנמק.

זאב אלקין: אני חושב שמשרד האוצר עשה כאן שימוש ציני ביותר בסיפור הזה של ניצולי השואה.

זאב אלקין: צודקים מי שאומרים שרק שליש מהקיצוץ הולך לטובת הנושא של ניצולי השואה.

זאב אלקין: כל השאר זה צרכים אחרים ולמעשה אותנו ואת ניצולי השואה כאן בני ערובה ומעבירים קיצוץ שפוגע בהרבה מאוד דברים.

זאב אלקין: דובר כאן על הנושא של הרווחה ואני שמחתי לשמוע את ההערה של ראש אגף התקציבים אבל בתוך הקיצוץ הזה יש גם קיצוץ במיגון בעוטף עזה.

זאב אלקין: זה חל גם עליו.

זאב אלקין: שאלה.

רם בלינקוב: אי אפשר לעשות קיצוץ דה לוקס שזה לא יחול על אף אחד.

רם בלינקוב: אני דיברתי על שתי אוכלוסיות ספציפיות ונתתי שם את התשובה.

רם בלינקוב: לגבי יתר הדברים מיגון עוטף עזה, לא זוכר את המספר המדויק של ההפחתה כאן, קיבל מאות מיליונים השנה.

זאב אלקין: וכל הבעיות של המיגון נפתרו?

זאב אלקין: איך קשורים ניצולי שואה שמפחיתים במיגון עוטף עזה.

חיים אורון: יש פה 300 מיליון לגיטמיים לחינוך.

חיים אורון: שכר עבודה שאני בעדו.

חיים אורון: למה צריך להוריד את זה מפגועי נפש?

חיים אורון: זה הויכוח האמיתי.

חיים אורון: שמנו על הראש את ניצולי השואה.

חיים אורון: יש פה 380 מיליון שקל שכר עבודה לגיטימי לחינוך על פי תוכנית ממשלתית.

חיים אורון: למה צריכים לשלם את זה 7 מיליון 200 אלף שקל פגועי נפש?

רם בלינקוב: אבל הרגע הסברתי לך שהם לא משלמים את זה.

רם בלינקוב: מה דעתך להסתכל על זה מהצד השני?

רם בלינקוב: מהצד שלי.

רם בלינקוב: אני מייצג פה את הממשלה.

רם בלינקוב: אני צריך למצוא מקור לנושא חשוב שהומלץ על ידי ועדה ציבורית.

רם בלינקוב: עכשיו תסתכלו מה אתם מצפים שאנחנו נעשה חברים.

רם בלינקוב: אנחנו צריכים למצוא לזה מקור.

שלי יחימוביץ': שתביא לנו את המקור רק לניצולי השואה.

רם בלינקוב: אין מקור כזה.

שלי יחימוביץ': מה זאת אומרת אין?

רם בלינקוב: אין.

רם בלינקוב: תראי לי איפה יש.

שלי יחימוביץ': אתם מדברים על קיצוץ של שלושת רבעי מיליארד שקלים.

שלי יחימוביץ': תביא לנו מה שאתה רוצה ל-230 מיליון של ניצולי השואה ויהיה על זה קונצנזוס מקיר אל קיר.

זאב אלקין: עד כמה שאני מבין התשובה לשאלתי מצד ראש אגף התקציבים היא שלילית.

זאב אלקין: אם יחסר כסף למיגון עוטף עזה הוא לא יוחזר על ידי משרד האוצר.

זאב אלקין: וכולנו בואו נהיה גלויים שהכסף הזה יחסר למיגון עוטף עזה לא בגלל ניצולי השואה, בגלל אופק חדש, בגלל תוספת של שוטרים, בגלל כל מיני דברים שאולי חשובים אבל אנחנו כוועדת הכספים לא נותנים בידינו אפשרות לאשר את הזה.

זאב אלקין: שום דבר לא הפריע לממשלה לקבל שתי החלטות שונות.

זאב אלקין: קיצוץ אחד כדי לממן את ניצולי השואה, קיצוץ לדברים אחרים והיינו דנים בשתי הבקשות בנפרד.

זאב אלקין: לקחת את ניצולי השואה כדמי ערובה ואותנו כדמי ערובה של ניצולי השואה ואחר כך לבוא לכאן ולנפנף אני חושב שזה מאוד לא נכון.

זאב אלקין: אם משרד האוצר כל כך דואג לניצולי השואה, אני לא הייתי מזכיר את זה , הזכיר לפני חבר הכנסת סלומינסקי יש לו מה לבדוק עכשיו בקרן לרווחת ניצולי השואה.

זאב אלקין: הייתי מצפה שהוא ירוץ לשם ולא חברת הכנסת קולט אביטל למבקר המדינה.

זאב אלקין: שמשרד האוצר הראשון ירוץ לבדוק מה קרה עם הכסף שהוא העביר לשם.

זאב אלקין: זה לא קורה.

זאב אלקין: אבל לבוא לפה ולנפנף בניצולי השואה אין בעיה.

זאב אלקין: בקיצוץ שיש כאן יש קיצוץ של 10 מיליון שקל של משרד הקליטה.

זאב אלקין: בקיצוץ שיש כאן יש קיצוץ של 8 מיליון שקל לטובת הקליטה במשרד ראש הממשלה.

זאב אלקין: יש המון קיצוצים חברתיים שמביאים אותם כבדרך אגב כטרמפ על גבם של ניצולי השואה.

זאב אלקין: ולכן אני סובר שלא ניתן כאן ללכת שבי אחרי משרד האוצר.

זאב אלקין: עלינו להתנגד לקיצוץ ולחייב את משרד האוצר להביא לכאן אך ורק...

זאב אלקין: אמרתי שאני מתלבט לכן שאלתי על עוטף עזה.

זאב אלקין: כשאני שומע שזו התשובה לעוטף עזה אני לא אוכל להסתכל בעיניים של התושבים שם ולהגיד שבגלל שאני פחדתי שיכתבו עלי שמשרד האוצר לקח אותי כבן ערובה כאן אז אני הצבעתי בעד.

אבישי ברוורמן: הערה של הבהרה מהיועצת הכלכלית סמדר אלחנני ולאחר מכן הדובר האחרון חבר הכנסת מילר ולאחר מכן הצבעה.

סמדר אלחנני: אני מבקשת שתדייקו במינוח.

סמדר אלחנני: אין כאן קיצוצים, יש העברות בין סעיפים וכל שבוע מגיעות בערך 20 פניות כאלה.

סמדר אלחנני: כשיש תקציב שהוא למעלה מ-300 מיליארד שקל ברור שבתחילת השנה אי אפשר לתכנן על המילימטר איך יהיה כל סעיף תקציבי ולכן בא האוצר באישור ועדת הכספים ומביא כל הזמן שינויים.

סמדר אלחנני: זה לא קיצוץ.

סמדר אלחנני: זה לא מכבסת מילים.

אלכס מילר: חברים יקרים, המחאה שלנו, של ישראל ביתנו וגם של אותם חברי כנסת שמביעים מחאה על הדרך שהאוצר משתמש כל שנה בדרך של התניות.

אבישי ברוורמן: תרשה לי, הלוא חברך סטס מיסז'ניקוב ישב בכיסא הזה שהוא יצג את ישראל ביתנו, והשיטה הזאת היתה במשך כל התקופה הזאת.

אלכס מילר: אני חושב שיושב ראש ועדת כספים לשעבר חבר הכנסת מיסז'ניקוב, לא פעם ולא פעמיים אמר שהדרך של טייס אוטומטי של האוצר של קיצוצים בפתיחה של תקציב המדינה היא דרך לא נכונה והגיע הזמן לשנות אותה וכשרם שואל מה אנחנו יכולים לעשות בתור האוצר, אז אני מציע שתתחילו לבחון מדיניות אחרת בניהול ובסדר עדיפויות שמביא האוצר להצבעות כאלו ואחרות בוועדות שונות.

אלכס מילר: אדוני היושב ראש כמו שאמרתי הדרך היא לא נכונה אבל מחובתנו כאן כחברי כנסת ואני גם פונה לממשלת ישראל שהשתמשה בדרך לדעתי לא ראויה למשוך את ניצולי השואה עד הרגע האחרון.

אלכס מילר: היו צריכים כבר מזמן לפתור את העניין הזה.

אלכס מילר: זו מחוייבות עליונה של מדינת ישראל כלפי האנשים הללו.

אלכס מילר: אנחנו לא יכולים לתמוך בקיצוצים האלו וגם אנחנו לא יכולים להתנגד לניצולי השואה.

אלכס מילר: אז אנחנו נמנע בהצבעה הזו.

אבישי ברוורמן: אני מעלה את הנושא להצבעה.

אבישי ברוורמן: אנחנו מצביעים על הפנייה לוועדת 9000 מ-399 עד סעיף 404.

אבישי ברוורמן: הצבעה בעד זה בעד האישור.

אבישי ברוורמן: הצבעה נגד היא נגד.

אבישי ברוורמן: מי בעד?

אבישי ברוורמן: אני מבקש לספור.

אבישי ברוורמן: בעד – 9 בעד נגד – 3 נגד נמנעים – 3 רבותי, ההצעה אושרה.

אבישי ברוורמן: תודה רבה.